morsealfabetet
Morsealfabetet, internationalt standardiseret alfabet, hvor hvert enkelt bogstav, tal og tegn er baseret på signaler af kort og lang varighed (hhv. prikker og streger). Der anvendes op til seks prikker/streger pr. tegn, og en streg er tre gange længden af en prik. Varigheden mellem to enheder (prik og/eller streg) i et tegn svarer til længden af en prik. Varigheden mellem to tegn svarer til længden af tre prikker, og længden mellem to ord svarer til længden af syv prikker.
Kommunikation med morsealfabetet kan foregå enten via elektriske, akustiske eller optiske signalmidler. Metoden var helt op til begyndelsen af 1990'erne en meget almindelig metode i hele verden til kommunikation over store afstande, hvor det ikke var muligt eller hensigtsmæssigt at tale sammen.